ΓΡΑΠΤΗ ΕΡΩΤΗΣΗ E-2347/97 υποβολή: Friedhelm Frischenschlager (ELDR) προς την Επιτροπή (10 Iουλίου 1997)

Θέμα: Πρόγραμμα δράσεως SOCRATES

Τα τελευταία δύο χρόνια έχει φανεί ότι το πρόγραμμα δράσεως SOCRATES έχει σημαντική συμβολή στον τομέα της εκπαιδεύσεως στην Ευρώπη.

Λαμβάνοντας υπόψη τον υψηλό βαθμό δημοσιότητας και ευμενούς αποδοχής του προγράμματος SOCRATES καθώς και τη συμμετοχή των νέων κρατών μελών στο πρόγραμμα αυτό, οι χρηματοδοτικοί πόροι φαίνονται εξαιρετικά περιορισμένοι.

1. Θα προκύψει εξαιτίας της συνεργασίας με τις νέες χώρες της κεντρικής και ανατολικής Ευρώπης μια ποιοτική υποβάθμιση του προγράμματος SOCRATES;

2. Με ποιό τρόπο σκοπεύει η Επιτροπή να ενισχύσει τη διαφάνεια κατά την χορήγηση των χρηματοδοτικών πόρων και να περιορίσει τις καταστρατηγήσεις;

3. Πόσα ECU εκταμιεύθηκαν κατά τα τελευταία δύο χρόνια προς την Αυστρία στο πλαίσιο του προγράμματος αυτού; Σε σύγκριση με την Αυστρία, ποιά ήταν τα ποσοστά απορροφητικότητας στα δύο νέα κράτη μέλη Φινλανδία και Σουηδία;

4. Πόσες υποτροφίες για ανταλλαγές και διδασκαλίες στο εξωτερικό ζητήθηκαν για καθηγητές, υφηγητές και φοιτητές; Ποιό είναι σε ποσοστιαία βάση το ύψος των κονδυλίων που ζητήθηκαν από άτομα στην Αυστρία σε σύγκριση με τη Γαλλία και τη Γερμανία;

5. Πόσα άτομα συμμετέχουν σε εκπαιδευτικά προγράμματα και προγράμματα ανταλλαγής και πόσοι καθηγητές ξένων γλωσσών έκαναν χρήση της δυνατότητας για μετεκπαίδευση στο εξωτερικό; Ποιό είναι σε ποσοστιαία βάση το ύψος των κονδυλίων που ζητήθηκαν από άτομα στην Αυστρία σε σύγκριση με την Ιταλία και την Αγγλία;

6. Σε ποιά σημεία θα δώσει βάρος η Επιτροπή κατά τα επόμενα δύο χρόνια στον εκπαιδευτικό τομέα;

Απάντηση της κ. Cresson εξ ονόματος της Επιτροπής (24 Σεπτεμβρίου 1997)

Η Επιτροπή συμμερίζεται την άποψη του εξέφρασε το αξιότιμο μέλος του Κοινοβουλίου, δηλαδή ότι αφότου εγκρίθηκε το 1995, το πρόγραμμα ΣΩΚΡΑΤΗΣ έχει συνεισφέρει σημαντικά στην ευρωπαϊκή συνεργασία στον τομέα της εκπαίδευσης. Συμμερίζεται επίσης την ανησυχία του όσον αφορά τα κονδύλια που διαθέτει το πρόγραμμα. Για το λόγο αυτό, η Επιτροπή υπέβαλε πρόταση τροποποίησης της απόφασης με την οποία θεσπίζεται το πρόγραμμα ((COM (97) 338 )). Αυτή η πρόταση αποβλέπει στην αύξηση του οικονομικού πλαισίου του προγράμματος για την περίοδο 1995-1999 από 850 εκατομμύρια ECU σήμερα, σε 900 εκατομμύρια ECU. Στην πρώτη ανάγνωση το Κοινοβούλιο πρότεινε ποσό ύψους 950 εκατομμυρίων ECU. Η κοινή θέση του Συμβουλίου αναμένεται να προτείνει 875 εκατομμύρια ECU.

1. Με το άνοιγμα των ενεργειών του προγράμματος στις συνδεδεμένες χώρες της κεντρικής και ανατολικής Ευρώπης δεν αναμένεται να προκύψει μείωση της ποιότητας. Οι στόχοι, οι γραμμές δράσης και τα κριτήρια επιλογής θα παραμείνουν όπως είχαν. Επιπλέον το άνοιγμα του προγράμματος σε άλλες χώρες προσφέρει στα εκπαιδευτικά ιδρύματα των 15 κρατών μελών νέες ενδιαφέρουσες προοπτικές για την ανάπτυξη των ευρωπαϊκών πρωτοβουλιών τους.

2. Η χορήγηση των κονδυλίων στο πλαίσιο του προγράμματος διεξάγεται ήδη με διαφανή τρόπο. Οι διαθέσιμες υποτροφίες δημοσιεύονται και έτσι γνωστοποιούνται στις τυχόν ενδιαφερόμενες ομάδες στόχου μέσω πολλαπλών μέτρων πληροφόρησης. Η επιλογή διεξάγεται με βάση τα δημοσιευμένα κριτήρια. Στην περίπτωση σχεδίων διακρατικής συνεργασίας οι εξωτερικοί εμπειρογνώμονες διαδραματίζουν καίριο ρόλο στη διαδικασία επιλογής. Η Επιτροπή προβαίνει σε τακτικούς ελέγχους στους λογαριασμούς των εθνικών υπηρεσιών και επιτόπου ελέγχους σε αντιπροσωπευτικά σχέδια που υποστηρίζονται οικονομικά. Μέχρι τώρα δεν έχουν εμφανιστεί περιπτώσεις κατάχρησης.

3. Για το 1995/1996 και το 1996/1997 συνολικά, εγκρίθηκε η μετακίνηση 309.095 φοιτητών και 26.641 καθηγητών πανεπιστημίου στο πλαίσιο του κεφαλαίου Erasmus στο πρόγραμμα Σωκράτης. Από αυτούς 6.203 φοιτητές και 595 καθηγητές ήταν από την Αυστρία. Ο προϋπολογισμός για τις υποτροφίες φοιτητών Σωκράτης/Erasmus (δράση 2 του κεφαλαίου Erasmus) για αυτά τα δύο ακαδημαϊκά έτη ανέρχεται σε 150 εκατομμύρια ECU. Ο προϋπολογισμός των επιδοτήσεων σε ανώτατα εκπαιδευτικά ιδρύματα για την οργάνωση της μετακίνησης των φοιτητών (δράση 1 του κεφαλαίου Erasmus) ανέρχεται σε 28,63 εκατομμύρια ECU. Ο προϋπολογισμός για τη μετακίνηση των καθηγητών πανεπιστημίου ανέρχεται σε 7,38 εκατομμύρια ECU.

4. - 5. Όσον αφορά την εκπαίδευση των δασκάλων (Comenius, δράση 3) το 1996 1.500 δάσκαλοι συμμετείχαν σε εκπαιδευτικά προγράμματα που υποστηρίζονται στο πλαίσιο του προγράμματος Σωκράτης (κεφάλαιο Comenius). Η υπολογιζόμενη συμμετοχή ανά κράτος μέλος ήταν 35 καθηγητές από την Αυστρία (2,3%), 217 από την Ιταλία (14,4%) και 224 από το Ηνωμένο Βασίλειο (15%). Το 1995 και το 1996 συνολικά, συμμετείχαν 41.276 δάσκαλοι ξένων γλωσσών σε ενδοεπιχειρησιακά εκπαιδευτικά προγράμματα. Από αυτούς 404 ήταν από την Αυστρία (1%), 2.260 από την Ιταλία (5,5%) και 1.732 από το ΗΒ (4,2%). Στο ίδιο χρονικό διάστημα 707 μελλοντικοί δάσκαλοι ξένων γλωσσών ήταν για ένα διάστημα στο εξωτερικό ως «Lingua assistant» (βοηθοί ξένων γλωσσών). Από αυτούς 33 ήταν από την Αυστρία (4,7%), 71 από την Ιταλία (10%) και 98 από το ΗΒ (13,9%). Επιπλέον από τα στοιχεία που διατίθενται για το 1995 προκύπτει ότι 32.466 μαθητές συμμετείχαν σε ανταλλαγές στο πλαίσιο των κοινών εκπαιδευτικών σχεδίων για την εκμάθηση ξένων γλωσσών. Από αυτούς 587 ήταν από την Αυστρία (1,8%), 7.181 από την Ιταλία (22,1%) και 2.809 από το Ηνωμένο Βασίλειο (8,7%).

6. Οι προτεραιότητες της Επιτροπής για τα επόμενα δύο χρόνια στον τομέα της εκπαίδευσης συμπεριλαμβάνουν το σχεδιασμό και την έγκριση της νέας γενεάς προγραμμάτων και πέρα από τη λήξη (31 Δεκεμβρίου 1999) αυτών που λειτουργούν σήμερα 7 εφαρμογή των πέντε προτεραιοτήτων που καθορίστηκαν στο λευκό βιβλίο σχετικά με τη διδασκαλία και τη μάθηση ((COM (96) 590 )), συνέχιση των συστάσεων του πράσινου βιβλίου σχετικά με τα εμπόδια στην εκπαίδευση στον εκπαιδευτικό τομέα ((COM (96) 462 )), κυρίως όσον αφορά τη δυνατότητα μεταφοράς των υποτροφιών 7 ενίσχυση του ρόλου της εκπαίδευσης στο πλαίσιο άλλων κοινοτικών πολιτικών, όπως είναι η απασχόληση 7 και υποβολή πρότασης για ένα πρόγραμμα στον τομέα των περιφερειακών και των μειονοτικών γλωσσών.